text:
Na-sandwich karon si Kongresista Tomas Osmeña sa duha ka politikanhong sitwasyon nga kinahanglan niyang atubangon sa 2013 nga eleksiyon.
Una niyang sagubangonon ang pagpasubli ni Mike Rama isip mayor sa siyudad sa Sugbo. Tinguha ni Tomas nga mailog og balik ang City Hall gikan sa wala niya mauyoni nga dinad-an ni Mike.
Kun lain ang palansaron batok kang Mike, seguro man nga mapilde mao nga si Tomas mismo ang midesisyon nga modagan batok kang Mike.
Apan samtang dako niyang tinguha nga moatbang sa kanhi niya alalay, maglisod siya sa pagpabiya sa iyang mga mata sa pagtan-aw sa south district diin mahimutang ang South Road Properties (SRP).
Samot na nga si Tony Cuenco mipatim-aw na sa iyang pakig-alyado kang Mike, mura og naglisod karon si Tomas sa pagtimbangtimbang unsay iyang unahon, ang City Hall o ang south district?
Sa page 1 sa The Freeman kagahapon, maklaro ang kabalaka ni Tomas nga makabalik si Cuenco sa south district.
Sa maong isyu, nakita nako nga gilig-onan pa gyud si Tomas kang Cuenco kay nangunay man gyud kini og kumbinser sa mga tawo nga si Cuenco dili makadepensa sa SRP.
Apan samtang nagsige siya og bantay sa south district, mag-aburido ang iyang hunahuna sa mga sitwasyon karon nga ang mga negosyante nagkahiusa sa pagsuporta kang Tomas. Tiaw mo na, ang mga negosyante nag-fundraising aron ipanindot sa Osmeña Boulevard, taliwala sa pagbabag sa mga konsehal nga alyado ni Tomas sa Bando Osmeña Pundok Kauswagan (BOPK) nga malutsan og mga pundo ang mga proyekto ni Mike.
Ang mga tigpaniid sa politika sa siyudad nagkanayon nga bawot-bawot ang panagsakbang ni Tomas ug Mike sa pagka-mayor sa siyudad.
Sumala pa sa mga guwang-guwang na, makadaog man tuod si Tomas, apan panington gyud kini pag-ayo tungod kay nagkalig-on si Mike, samtang nabuak na usab ang BOPK ug ang pipila ka sakop niini mikuyog na sa panon ni Mike.
* * *
Kun hingpiton ni Tomas iyang desisyon pag-ilog og balik sa iyang lingkoranan nga karon gilingkoran ni Mike, kinsa man iyang padaganon sa south district aron protehian niya ang iyang interes sa SRP?
Kun si Margot bawot-bawot ra ba kaha silang Cuenco?
Apan adunay laing materyal nga nagsige na sa iyang konsultasyon sa mga botante sa south district. Si Totol Batuhan nagtuyoktuyok na sa mga barangay sa habagatan.
Niadtong Sabado, si Totol kauban ang Abante Barangay Movement, Philippine Coast Guard, mga batan-on, senior citizens ug mga opisyal sa mga coastal barangays nanglimpyo sa kabaybayonan sa Pasil ug Suba.
Human sa panglimpyo, gihimo ang usa ka programa sa Pasil Sports Complex diin gilusad ang facebook page sa movement nga gipanguluhan ni Totol.
Pananglit, modagan si Totol batok kang Cuenco, bawot-bawot ba?
* * *
Si Atty. Vitaliano Aguirre nakakaon og tagam sa iyang pag-insulto kang Senator-Judge Miriam Defensor Santiago pinaagi sa pagsap-ong sa iyang mga dunggan samtang nag-lecture ang senadora ngadto nila nga mga sakop sa prosekusyon sa impeachment trial ni chief justice Renato Corona.
Gi-contempt ang abogado tungod sa iyang gibuhat nga wala ma-uyoni sa mga senator-judge.
Dili angay buhaton ni Aguirre ang pag-insulto sa mga hurado. Mahimo ra man unta kadtong dili siya maminaw bisan sa kataas sa tingog sa senadora.
Siya na hinuon ang nag-antos kay gusto man ni Miriam nga ipapriso siya og usa ka adlaw sa Senado isip silot sa direct contempt of court.
Apan sa laing bahin, nagbunga usab ang iyang gihimo tungod kay sa tanang abogado ug kongresista nga naglangkob sa prosecution team, siya ra man ang nakasukol kang Miriam nga kanunay’ng magwala sa hawanan, mangasaba kanila ug mag-lecture ug maghingalan nila og dili mao.
Samtang tinuod nga ang mga huwes maoy hawod sa ilang korte, apan gitugot usab sa Rules ang panag-respetoay.
Si Miriam, sukad sa sinugdanan, walay respeto ngadto sa mga kongresista nga kun makapangasaba mura’g iyang mga boy ug maid.
Ang ubang suhito sa balaod nakapangutana kun apil ba sa Rules sa impeachment trial ang pagpangasaba ngadto sa mga abogado sa prosekusyon o depensa ug paghingalan nila og “gago” ug uban pa?
Apan makahibulong kaayo kay bisan samok na kaayo paminawon si Serafin Cuevas nga magsige og object ug ang iyang mga kaubanan nga abogado, dili man kasab-an ni Miriam.
Ang mga abogado giisip nga “officer of the court” sama sa mga huwes, busa kinahanglan gihapon sila respetohan.
Mahimo man nga mag-lecture taliwala sa hawanan sa Senado si Miriam, apan dili kana buot ipasabot nga apilan og pangasaba, panghingalan og dili mao ug pagminaldita.
Dili tingale mabuhat ni Aguirre ang pag-insulto kaniya kun wala pa usab siya magpunay og pang-insulto kanilang mga abogado.
Sa inengles pa, “respect begets respect” nga sa ato pa, kun nagrespeto pa unta si Miriam sa mga abogado sa prosekusyon, respetohan usab siya.
Apan ang wala mahibaw-i ni Miriam gihimo ra siyang sentro sa bugalbugal sa mga Pilipino sa gipakita niyang lihok nga dili lihok sa normal nga tawo.


c: text/html

text:
Napulo ka Sugo
Ang Napulo ka Sugo, kun Dekalogo, listahan sa pangrelihiyoso ug moral nga pagpasabot kinutlo sa tradiysong pangrelihiyon, mga gisulat sa Ginoo ug gihatag kang Moses sa bukid nga gitawag nga "Bukid sa Sinai" (Exodus 19:23) kun "Bukid sa Horeb" (Deuteronomy 5:2) pinaagi sa duha ka dagkong bato nga gisulatan. Nailhan kini sa Hudiyismo ug Kristiyanismo. Sa pinulongang Bibliya, ang napulo ka sugo gitawag nga עשרת הדברים (gititik nga, Aseret haDvarim) ug sa katitikang Rabiniko nga עשרת הדברות (gititik nga Aseret haDivrot), nga samang nagpasabot nga "ang napulo ka pahayag." Ang ngalan nga "Dekalogo" gikan sa Griyego nga ngalan nga δekάλoYoς kun "dekalogos" ("napulo ka pahayag") nga makita sa Septuagint (Exodus 34:28, Deuteronomy 10:4), nga hinubad sa Griyego sa Hebreo nga ngalan.
Ang tawag nga "Napulo ka Sugo" kasagaran nagpasabot sa managsusamang sulat sa Exodus 20:2–17 ug Deuteronomy 5:6–21. Ang uban miapil sa paglahi ning "Etikanhong Dekalogo" ug ang sumpay sa napulo ka sugo sa Exodus 34 gihingalang "Ritwal nga Dekalogo".
Ang sulat sa sugo sa Exodus naa'y lakip nga labaw pa sa napulo ka pahayag nga mosugo, mokabat og napulo'g upat kun napulo'g lima tanan. Hinuon, ang Bibliya miingon sa ihap nga "napulo" sa listahan, gamit ang Hebreo nga pahayag nga aseret hadvarim. Ang lain-lain nga mga relihiyon mitunga sa Sugo sa lain-laing paagi, ug naghubad sa napulo ka sugo sa lain-laing paagi.
Mga sulod
Ang Napulo ka mga Sugo[usba | edit source]
Makarelihiyong Interpretasyon[usba | edit source]
Kristiyanhon[usba | edit source]
Protestanteng Pagkasaysay[usba | edit source]
Ug ang Dios misulti niining tanan nga mga pulong, nga nagaingon: Ako mao si Jehova nga imong Dios, nga nagbawi kanimo gikan sa yuta sa Egipto gikan sa balay sa pagkaulipon.
- 1. Dili ka magbaton ug lain nga mga dios sa atubangan ko.
- 2. Alang kanimo dili ka magbuhat ug usa ka larawan nga linilok bisan sa dagway sa bisan unsang butanga nga atua sa itaas sa langit, kun dinhi sa ilalum sa yuta, kun sa anaa sa tubig sa ilalum sa yuta:
Dili mo iyukbo ang imong kaugalingon kanila, ni mag-alagad kanila; kay ako si Jehova nga imong Dios, mao ang Dios nga abughoan, nga nagadu-aw sa pagkadautan sa mga amahan sa ibabaw sa mga anak, sa ibabaw sa ikatolo ug sa ibabaw sa ikaupat ka kaliwatan sa mga nagadumot kanako, Ug nagapakita ako sa mahigugmaong kalolot alang sa linibo kanila nga nahigugma kanako, ug nagabantay sa akong mga sugo.
- 3. Dili mo paggamiton ang ngalan ni Jehova nga imong Dios sa pasipala; kay si Jehova dili mag-isip nga walay sala niadtong nagagamit sa iyang ngalan sa pasipala.
- 4. Hinumduman mo ang adlaw nga igpapahulay, aron sa pagbalaan niini.
Sa unom ka adlaw magbuhat ka, ug buhaton mo ang tanan nga imong bulohaton; Apan ang adlaw nga ikapito maoy usa ka adlaw nga igpapahulay alang kang Jehova nga imong Dios. Niining adlawa dili ka magbuhat, ikaw, bisan ang imong anak nga lalake, bisan ang imong anak nga babaye, bisang ang imong sulogoon nga lalake, bisan ang imong sulogoon nga babaye, bisan ang imong kahayupan, bisan ang imong dumuloong nga anaa sa sulod sa imong mga pultahan. Kay sa unom ka adlaw gibuhat ni Jehova ang langit ug ang yuta, ang dagat, ug ang tanan nga anaa niini, ug mipahulay sa ikapito ka adlaw; busa gipanalanginan ni Jehova ang adlaw nga igpapahulay, ug gibalaan niya kini.
- 5. Tahuron mo ang imong amahan ug ang imong inahan, aron magahataas ang imong mga adlaw sa yuta nga ginahatag kanimo ni Jehova nga imong Dios.
- 6. Dili ka magpatay.
- 7. Dili ka magpanapaw.
- 8. Dili ka magpangawat.
- 9. Dili ka magsaksi ug bakak batok sa imong isigkatawo.
- 10. Dili ka maibug sa balay sa imong isigkatawo; dili ka maibug sa asawa sa imong isigkatawo, ni sa iyang sulogoon nga lalake, ni sa iyang sulogoon nga babaye, ni sa iyang vaca, ni sa iyang asno, ni sa unsang butanga nga iya sa imong isigkatawo.

robotstxt: allowed

filter: keep